अयोध्या पर फैसले से पहले अलर्ट पर योगी सरकार, हर जिले में कंट्रोल रूम खोलने के निर्देश, हेलीकॉप्टर भी...  
सीएम योगी ने आला अधिकारियों से बात
धार्मिक स्थलों पर सुऱक्षा बढ़ाने का दिया निर्देश
अयोध्या-लखनऊ में हेलीकॉप्टर रहेंगे तैयार
अयोध्या जमीन विवाद पर फैसले के मद्देनजर उत्त्तर प्रदेश के मुख्यमंत्री योगी आदित्यनाथ ने सभी जिलों के आला अफसरों से वीडियो कॉन्फ्रेंसिंग के जरिये बात की और हर जिले में 24 घंटे एक विशेष कंट्रोल रूम खोलने का आदेश दिया है. उन्होंने कहा कि लखनऊ और अयोध्या दोनों जगहों एक-एक हेलीकॉप्टर किसी भी इमरजेंसी हालात से निपटने के लिए तैयार रखा जाए. CM ने निर्देश दिए कि सभी धार्मिक स्थानों की सुरक्षा की जाए. साथ ही  सभी महत्वपूर्ण धर्म गुरुओं को विश्वास में लिया जाए और उनसे अपील की जाए कि वे अपने समाज के लोगों को सद्भाव बनाये रखने को कहें. इसके अलावा ज़िला स्तर पर मीडिया से बातचीत कर उनसे कहा जाए कि इससे जुड़ी खबर को सनसनी बनाने से परहेज़ करें. 
सीएम योगी ने कहा कि हर उस व्यक्ति से बात की जाए जिसकी समाज में पकड़ है. इनमें धर्म गुरु, वकील, छात्र नेता, व्यापारी और दूसरे लोग हो सकते हैं. उन्होंने कहा कि फैसला आने पर न कोई जश्न मनाए और न ही कोई विरोध करे. इसके अलावा सोशल मीडिया की गहरी निगरानी की जाए, ताकि कोई अफवाह और नफरत न फैला सके।. सोशल मीडिया पर ऐसा करने वालों के खिलाफ फौरन एक्शन लिया जाए. सीएम ने कहा कि पुलिस और प्रशासन के सारे सीनियर अफसर खुद मैदान में मौजूद रहें. पुलिस हर जगह फुट पेट्रोलिंग करती नज़र आए. इसके अलावा फुटपाथ पर रहने वाले बेघर लोगों को रैन बसेरों में शिफ्ट किया जाए और उनकी सुरक्षा की जाए.